b'\n_START_ARTICLE_\nKatja Kabanova\n_START_PARAGRAPH_\nKatja Kabanova (\xc4\x8de\xc5\xa1. K\xc3\xa1\xc5\xa5a Kabanov\xc3\xa1) je opera v treh dejanjih (\xc5\xa1estih slikah) \xc4\x8de\xc5\xa1kega skladatelja Leo\xc5\xa1a Jana\xc4\x8dka. Po vrsti je to skladateljeva \xc5\xa1esta opera, ki je bila krstno izvedena v Brnu 3. novembra 1921. Libreto je po drami A. N. Ostrovskega Nevihta spisal Vincenc \xc4\x8cervinka. Skladatelj se je odlo\xc4\x8dil uglasbiti besedilo zaradi naklonjenosti do ruskih realistov in Rusije nasploh. Slovenska praizvedba je bila na odru ljubljanske Opere 26. maja 1934 v prevodu in pod taktirko Nika \xc5\xa0tritofa.\n_START_SECTION_\nVsebina\n_START_PARAGRAPH_\nGodi se v ruskem mestu Kalinov okoli leta 1860.\n_START_SECTION_\nPrva slika\n_START_PARAGRAPH_\nObre\xc5\xbeje reke Volge._NEWLINE_U\xc4\x8ditelj Kudrja\xc5\xa1 stoji ob Volgi in ob\xc4\x8duduje naravo. Slu\xc5\xbekinja Gla\xc5\xa1a pa je ravnodu\xc5\xa1na za vse lepote, ki jih vidi u\xc4\x8ditelj. Nedale\xc4\x8d stran ugledata starega in nasilnega Dikoja, ki vpije na svojega ne\xc4\x8daka Borisa Grigorjevi\xc4\x8da. O\xc4\x8dita mu lenobo in nepripravljenost na vsakr\xc5\xa1no delo. Da bi se ne sre\xc4\x8dali, se raje umakneta._NEWLINE_Kudrja\xc5\xa1 se pribli\xc5\xbea Borisu, ki ga je stric napodil domov. \xc4\x8cudi se mu, da more zdr\xc5\xbeati pri temu starcu in prena\xc5\xa1ati njegovo surovost. Boris pri\xc4\x8dne pripovedovati svojo zgodbo. Najprej pove o svoji stari materi Amfisi Mihajlovni, ki je bila sprta z njegovim o\xc4\x8detom, zato so vedno \xc5\xbeiveli v Moskvi, kjer so bili otroci vzgojeni za bolj\xc5\xa1e \xc5\xbeivljenje. Star\xc5\xa1i so umrli za kolero; skupaj s sestro sta ostala sama. Kmalu je umrla tudi stara mati, ki je zapustila veliko premo\xc5\xbeenja, vendar ga s sestro smeta dobiti \xc5\xa1ele ob polnoletnosti in \xc4\x8de se bosta dobro razumela s stricem Dikojem. Pravi, da bi sam \xc5\xbee zdavnaj od\xc5\xa1el, pa tega ne stori zaradi svoje sestre. K Kudrja\xc5\xa1u in Borisu pristopi Feklu\xc5\xa1a in vsi trije se pri\xc4\x8dnejo pogovarjati o tukaj\xc5\xa1njih ljudeh, ki so pobo\xc5\xbeni in bogati. Beseda nanese na Kabanove. Boris izpove, da je zaljubljen v poro\xc4\x8deno \xc5\xbeeno, v Katjo Kabanovo._NEWLINE_Hi\xc5\xa1i se bli\xc5\xbeajo Katja, njen mo\xc5\xbe Tihon, njegova mati Kabaniha in rejenka Barbara. Mati kara svojega sina. Odkar se je o\xc5\xbeenil, se je spremenil. O\xc4\x8dita mu, da ji ne izkazuje ve\xc4\x8d ljubezni, \xc5\xbeeno pa da preve\xc4\x8d ljubi in je premalo strog z njo. Oba, Katja in Tihon, ji zatrjujeta, da jo ljubita kakor prej, vendar ne moreta prepri\xc4\x8dati ljubosumne Kabanihe. Prepiri sina z materjo zaradi Katje so v zadnjih \xc4\x8dasih vedno pogostej\xc5\xa1i. Tihon ljubi Katjo in smili se mu, ker jo mati preganja po nedol\xc5\xbenem. Tudi Barbara so\xc4\x8dustvuje s Katjo.\n_START_SECTION_\nDruga slika\n_START_PARAGRAPH_\nSoba pri Kabanovih._NEWLINE_Katja odlo\xc5\xbei ro\xc4\x8dno delo in zaupno razkrije Barbari svoja \xc4\x8dustva, sanje in hrepenenja. Katja sluti, da drvi v pogubo, ker jo neka notranja sila vle\xc4\x8de iz tira dosedanjega \xc5\xbeivljenja. Natan\xc4\x8dno \xc4\x8duti vso grozo \xc4\x8dloveka, ki stoji tik nad prepadom, upira in bojuje se, vendar je brez mo\xc4\x8di. Njen mo\xc5\xbe Tihon, pripravljen za potovanje, vstopi. Katja ga prosi, naj ne odpotuje ali naj jo vsaj vzame s seboj. Boji se, da se bo v njegovi odsotnosti zgodila nesre\xc4\x8da. Vse pro\xc5\xa1nje so zaman. Kabaniha vstopi in uka\xc5\xbee, da se izvr\xc5\xa1i slovo po stari navadi. Katja zato objame soproga okoli vratu, ta se poslovi in hitro odide.\n_START_SECTION_\nPrva slika\n_START_PARAGRAPH_\nPri Kabanovih._NEWLINE_Kabaniha kara svojo snaho Katjo, ker ne \xc5\xbealuje za svojim mo\xc5\xbeem. Druge \xc5\xbeene jo\xc4\x8dejo cele dneve, ko odpotuje mo\xc5\xbe. Pravi ji, da bi se vsaj prisilila k joku. Katja ji odgovori, da tega ne bo po\xc4\x8dela, ker tega ne \xc4\x8duti. Kabaniha jezna odide._NEWLINE_Nato vstopi Barbara in naskrivaj izro\xc4\x8di Katji klju\xc4\x8d od vrtnih vrat, ki jih Kabaniha skrbno zapira in pazi, da bi kdo ne pri\xc5\xa1el h Katji. Barbara je posredovala za sestanek med Katjo in Borisem. Katja se dolgo brani vzeti klju\xc4\x8d, naposled ga vzame in skrije._NEWLINE_Stari Dikoj pride pijan na obisk k Kabanihi. Kadar pri\xc4\x8dnejo klepetati starci, so pogovori zelo dolgi. Prilo\xc5\xbenost izkoristi Katja za skrivni sestanek.\n_START_SECTION_\nDruga slika\n_START_PARAGRAPH_\nVrt pri Kabanovih._NEWLINE_Kudrja\xc5\xa1 pri\xc4\x8dakuje Barbaro. Iz dolgo\xc4\x8dasja zaigra na kitaro in zapoje pesem. Boris pride na sestanek. Kudrja\xc5\xa1 ga prvi opazi in nagovori. Kmalu pride \xc5\xa1e Barbara in sporo\xc4\x8di Borisu, da bo Katja pri\xc5\xa1la vsak hip. Kudrja\xc5\xa1 in Barbara odideta stran in si poi\xc5\xa1\xc4\x8deta za svoj sestanek drug prostor v vrtu. Plaha pride Katja. Z Borisom si po kraj\xc5\xa1em pogovoru izpovesta ljubezen. Ona je v obupnem boju s seboj in nedovoljeno ljubeznijo, vendar slednja zmaga. Na vrtu se dva zaljubljena para pozno pono\xc4\x8di poslovita.\n_START_SECTION_\nTretje dejanje\n_START_PARAGRAPH_\nDva tedna pozneje.\n_START_SECTION_\nPrva slika\n_START_PARAGRAPH_\nPred obokom razpadajo\xc4\x8dega poslopja. Nevihta._NEWLINE_Kudrja\xc5\xa1 in njegov prijatelj Kuligin stopita pod obok. Tudi ljudje iz promenade i\xc5\xa1\xc4\x8dejo v nevihti zato\xc4\x8di\xc5\xa1\xc4\x8da pod njim. Na oboku so vidni ostanki slike Ivana Groznega in pogovor se vrti okrog tega tiranskega vladarja. Dikoj pride, vsi ga spo\xc5\xa1tljivo pozdravijo. Dikoj in Kudrja\xc5\xa1 se pri\xc4\x8dneta pogovorjati o nevihti in streli. Kudrja\xc5\xa1 trdi, da je nevihta izena\xc4\x8denje in spro\xc5\xa1\xc4\x8denje elektrike, Dikoj pa pravi, da je kazen bo\xc5\xbeja. Nevihta polagoma poneha, vsi odidejo in prizori\xc5\xa1\xc4\x8de se izprazni. Barbara prihiti i\xc5\xa1\xc4\x8do\xc4\x8d Borisa. Ko ga zagleda, ga pokli\xc4\x8de k sebi in mu sporo\xc4\x8di, da se je Katjin soprog Tihon vrnil, Katja pa je vsa iz sebe in jo\xc4\x8de. Svojemu mo\xc5\xbeu in ta\xc5\xa1\xc4\x8di je vse priznala. Katja pride, kmalu za njo Dikoj, Kabaniha in Tihon. Vpri\xc4\x8do vseh prizna Katja svoj greh in zbe\xc5\xbei v nevihto.'